
Решение №14/05.03.2012 по нак. д. №2979/2011 на ВКС, НК, I н.о.
 


 	
	 № 14	
	 	
	 София, 05 март 2012 година	
		
	 В ИМЕТО НА НАРОДА	
	 	
	 Върховният касационен съд на Република България, първо наказателно отделение, в открито заседание на осемнадесети януари две хиляди и дванадесета година, в състав:	
	 	
	 ПРЕДСЕДАТЕЛ: ЕВЕЛИНА СТОЯНОВА	
	 	
	 ЧЛЕНОВЕ: НИКОЛАЙ ДЪРМОНСКИ	
	 	
	 КАПКА КОСТОВА	
		
	при участието на секретаря Румяна Виденова	
	 	
	и в присъствието на прокурора Искра Чобанова	
	 	
	изслуша докладваното от съдия Евелина Стоянова	
	 	
	дело № 2979 по описа за 2011 година.	
		
	 Главният прокурор е направил искане за възобновяване на внохд № 469/11 г. на Окръжния съд-гр.Пазарджик и изменение на постановеното по него решение от 07.10.2011 г. в частта, с която по отношение на И. А. С. е определен закрит тип затворническо общежитие и строг първоначален режим на изтърпяване на наказанието една година и четири месеца лишаване от свобода, вместо открит тип и съответния на него общ режим. Претендира се наличието на касационното основание по чл. 348, ал. 1, т. 1 НПК. На основание чл. 420, ал. 3 НПК е спряно изпълнението на решението в тази част до постановяване решението на ВКС. Пред ВКС прокурорът при Върховната касационна прокуратура поддържа направеното искане.	
	 	
	 Осъденият лично и защитата му изразяват становище за основателност на направеното искане.	
		
	 За да се произнесе ВКС, първо наказателно отделение взе предвид следното:	
		
	 С присъда по нохд № 897/11 г. Районният съд. гр.Пазарджик осъдил подсъдимия И. А. С. за деяние, извършено в периода от 31.01.2010 г. до 09.05.2010 г., на основание чл. 195, ал. 1, т. т.3, 4, 5 и 7, във връзка с чл. 194, ал. 1, чл. 28, ал. 1, чл. 26, ал. 1, чл. 58а, ал. 1 и чл. 54 НК на една година и четири месеца лишаване от свобода, като на основание чл. 61, т. 2 ЗИНЗС определил първоначален строг режим за изтърпяване на така наложеното наказание лишаване от свобода в затвор. На основание чл. 59, ал. 1 НК е приспаднато времето, през което подсъдимият е бил задържан под стража, считано от 18.01.2011 г. до влизане на присъдата в сила.	
	 	
	 С решение № 177 от 07.10.2011 г., постановено по внохд № 469/11 г., образувано по жалба на подс.С., ПОС потвърдил посочената присъда.	
		
	 Като съобрази горното, доводите на страните и след проверка ВКС, първо наказателно отделение установи:	
		
	 Искането е допустимо, а по същество – основателно.	
		
	 Данните за съдебното минало на И. А. С. (т. 2, стр. 182-183 от досъдебното производство) сочат следното: 	
	 	
	 С. е осъждан четири пъти, с влезли в сила присъди - по нохд №№ 679/97 г., 1338/00 г. и 1414/05 г. по описа на ПРС и 371/04 г. по описа на КРС, като са му наложени наказания лишаване от свобода в размери от шест месеца до една година, и по всички тях изпълнението на наказанието лишаване от свобода е отложено по реда на чл. 66, ал. 1 НК за срокове от по три и четири години. Определените изпитателни срокове са изтекли изцяло за времето от 18.02.2001 г. до 11.11.2008 г.	
	 	
	 Престъпленията, предмет на посочените наказателни дела са извършени в периода от 22.01.1997 г. до 31.10.1997 г., преди да е имало влязла в сила присъда за което и да е от тях. От цитираните присъди, първа е влязла в сила тази по нохд № 679/97 г. – на 18.02.1998 г.	
	 	
	 Липсват данни, в рамките на определените му по реда на чл. 66, ал. 1 НК изпитателни срокове, С. да е извършил друго престъпление, поради което следва да изтърпи което и да било от отложените наказания. Престъплението инкриминирано по настоящото дело е извършено в периода от 31.01 до 09.05.2010 г. 	
	 	
	 Констатираното дотук налага извод за наличието на съвкупност между престъпленията, предмет на цитираните по-горе влезли в сила присъди, респ. на предпоставките на чл. 23 и 25 НК и с оглед на указанията, дадени с Тълкувателно решение № 54 от 1961 г. на ОСНК на ВС (ВКС), С. е реабилитиран по право при условията на чл. 86, ал. 1, т. 1 НК по всички описани по-горе присъди.	
	 	
	 Изложеното не е съобразено от съда по същество и предопределя наличието на касационното основание по чл. 348, ал. 1, т. 1 НПК. Реабилитацията по чл. 86, ал. 1, т. 1 НК очертава наличието на условията на чл. 59, ал. 1 ЗИНЗС и чл. 61, т. 3 ЗИНЗ – за настаняване на осъдения в затворническо общежитие от открит тип при общ първоначален режим за изтърпяване на наказанието лишаване от свобода.	
	 	
	 Допуснатото нарушение на закона при определяне на първоначалния режим на изтърпяване на наказанието лишаване от свобода и типът на затворническото заведение, в което С. трябва да се настани първоначално, може да бъде отстранено от настоящата инстанция, тъй като констатираното касационно основание е в полза на осъдения.	
	 	
	 Водим от горното на основание чл. 425, ал. 1, т. 3 НПК, ВКС, първо наказателно отделение	
	 	
	 РЕШИ: 	
	 	
	 ИЗМЕНЯ ПО РЕДА НА ВЪЗОБНОВЯВАНЕТО решение№ 177 от 07.10.2011 г. по внохд № 469/11 г. на Окръжния съд-гр.Пазарджик и потвърдената с него присъда на Районен съд-гр.Пазарджик, постановена по нохд № 897/11 г., като спрямо И. А. С. отменя приложението на чл. 61, т. 2 ЗИНЗС и на основание чл. 59, ал. 1 и чл. 61, т. 3 ЗИНЗС настанява същия в затворническо общежитие от открит тип при първоначален общ режим на изтърпяване на наказанието една година и четири месеца лишаване от свобода.	
	 	
	 ПРЕДСЕДАТЕЛ:	
	 	
	 ЧЛЕНОВЕ: 	

